b"\n_START_ARTICLE_\nCalitja\n_START_PARAGRAPH_\nLa calitja o calima \xc3\xa9s un fenomen meteorol\xc3\xb2gic consistent en la pres\xc3\xa8ncia a l'atmosfera terrestre de part\xc3\xadcules molt petites provinents de regions seques, o de sal, pols, cendres, argila, sorra o similar en suspensi\xc3\xb3, produint una lleu opacitat de l'aire. \xc3\x89s produ\xc3\xafda per la mescla i agitaci\xc3\xb3 dels corrents d\xe2\x80\x99aire de diferent densitat, en ser escalfada la capa d\xe2\x80\x99aire en contacte amb el s\xc3\xb2l, per radiaci\xc3\xb3 de la mateixa superf\xc3\xadcie. L\xe2\x80\x99augment de la temperatura afavoreix l\xe2\x80\x99ascensi\xc3\xb3 i, per tant, la mescla ja esmentada._NEWLINE_La calitja est\xc3\xa9n un vel uniforme sobre el paisatge i n\xe2\x80\x99entela la coloraci\xc3\xb3, donant a l\xe2\x80\x99aire un aspecte t\xc3\xa8rbol i opac, en el qual es difuminen les formes dels objectes i obstacles i l\xe2\x80\x99horitz\xc3\xb3 apareix borr\xc3\xb3s._NEWLINE_Vist sobre un fons fosc, aquest vel t\xc3\xa9 un to blav\xc3\xb3s, i sobre un fons clar la seva tonalitat \xc3\xa9s d\xe2\x80\x99un groc brut o roig-groguenc. Visualment, aquest \xc3\xa9s el tret que la diferencia de la boirina, que \xc3\xa9s grisenca._NEWLINE_El poder calor\xc3\xadfic del sol no dispersa la calitja, com s\xc3\xad que ho fa amb la boirina i la boira, al contrari, sovint la refor\xc3\xa7a, ja que l\xe2\x80\x99aire s\xe2\x80\x99enterboleix no tan sols mec\xc3\xa0nicament per efecte del polsim, sin\xc3\xb3 que tamb\xc3\xa9 s\xe2\x80\x99enterboleix \xc3\xb2pticament pel creuament de capes d\xe2\x80\x99aire que s\xe2\x80\x99aixequen del s\xc3\xb2l a impulsos de calor, a les quals se\xe2\x80\x99ls trenquen els raigs lluminosos, i s\xe2\x80\x99afebleixen."